**“Oʻzbekiston Respublikasining ayrim qonun hujjatlariga oʻzgartish va qoʻshimchalar kiritish toʻgʻrisida”gi Qonun (OʻRQ–759-son,   
14.03.2022-y.) mazmun-mohiyatini yoritish boʻyicha   
ANNOTATSIYA**

Qonun bilan biometrik pasport oʻrniga ID-kartalari joriy etilayotganligi sababli ayrim Kodekslar va qonunlarga **ID-karta tushunchasi kiritildi.**

ID-kartalarni, xorijga chiqish biometrik pasportini yoʻqotganlik, ularni yaroqsiz holga keltirganlik uchun **javobgarlik belgilandi** *(135 000 dan 270 000 soʻmgacha jarima).*

Agar mazkur huquqbuzarlik bir yil davomida **takroran sodir etilsa 1 350 000‬ soʻmgacha jarima solinadi.**

Shuningdek, pasportni yoki identifikatsiyalovchi ID-kartani shaxslardan qonunga xilof ravishda olib qoʻyish yoki garovga olish **2 mln 700 minggacha jarima solishga sabab boʻladi.**

Oila kodeksida bolalarning tugʻilishini qayd etish ota-onasining doimiy yashash yoki vaqtincha turgan joyidan qatʼi nazar fuqarolik holati dalolatnomalarini yozish organlarida **1 oy ichida amalga oshirilishi belgilandi.** *(Avval bu tartib boʻlmagan)*

Shaxsni tasdiqlovchi hujjatlarga nikoh qayd etilganligi toʻgʻrisida belgi qoʻyilishiga oid norma chiqarib tashlandi.

Yer davlat yoki jamoat ehtiyojlari uchun olib qoʻyilganda fuqarolarga uning oʻrniga berilayotgan uy-joy avvalgi uy-joyidan qimmatroq boʻlsa, **farq qilgan qiymat fuqarolar tomonidan qaytarib berilmaydi.**

*(Ilgari 5 yilda qaytarilishi lozim edi)*

Ijtimoiy himoya yagona reestriga kiritilgan shaxsga, shuningdek unga hamrohlik qiluvchi shaxsga xorijiy davlatda ixtisoslashgan tibbiy yordam koʻrsatilganda yoki jarrohlik amaliyoti oʻtkazilganda xorijga chiqish uchun biometrik pasportini berganlik uchun **davlat boji undirilmaydi.**

ID-karta berganlik uchun **BHMning 89 foizi miqdorida boj undiriladi** (240 300‬ soʻm)**,** xorijga chiqish uchun biometrik pasportni berganlik uchun esa BHMning **1 baravari** (270 000 soʻm) **miqdorida undiriladi**.

*(ilgari BHMning 1,2 baravari edi)*

**Asos: OʻRQ–759-son Qonun, 14.03.2022-y.**